Ди спортсменхэр къыхожаныкI
Iэпщэрыбанэ

Волгоград къалэм щекIуэкIащ ныбжьыщIэхэм IэпщэрыбанэмкIэ я урысейпсо зэхьэзэхуэ. Псори зэхэту абы ирихьэлIащ спортсмен 970-рэ. Къэбэрдей-Балъкъэрым и щIыхьыр зэхьэзэхуэм щахъумащ цIыху 13-м.
Зи хьэлъагъыр килограмм 65-м нэблагъэхэм я гупым пашэныгъэр щиубыдащ Сомгъур Азэмэт. Абы и гъэсакIуэ КIэрашэ Джамболэт «Зэхьэзэхуэм и тренер нэхъыфI» цIэр къыхуагъэфэщащ.
Бэрэгъун Зуберрэ Костачков Лолэрэ ягъэхьэзыр Кныш Розэ (кг 65-рэ) етIуанэ увыпIэр къихьащ. Ар къыщыхагъэщIар кIэух зэIущIэращ.
Килограмм 60-м нэблагъэ зи хьэлъагъхэм я гупым щекIуэкIа зэпэщIэтыныгъэ гуащIэм жэз медалыр щызыIэригъэхьащ икIи IэпщэрыбанэмкIэ Урысейм спортым и мастерым и мардэр игъэзэщIащ Къанэмэт Аслъэнбэч. Абы и тренерщ Мамхэгъ Iэдэмрэ Ныбэжь Аслъэнрэ.
ЖЫЛАСЭ Замир.
